Nykøbing Falster Håndbold tildelte søndag CSM Bucuresti sit første nederlag i årets Champions League.

Nykøbing Falster Håndbold tog søndag en stor skalp i Champions League, da de danske mestre slog det rumænske storhold CSM Bucuresti med 25-22 på hjemmebane i Næstved.

Sejren betyder, at Nykøbing Falster og Bucuresti nu begge har fire point efter tre kampe i toppen af gruppe A.

Det blev en lige kamp, hvor de to hold fulgtes ad i store dele af kampen.

Fra midten af anden halvleg fik Nykøbing Falster dog skabt et hul ned til Bucuresti på et par mål, men så løb danskerne ind i en scoringstørke på syv minutter, og rumænerne var igen med ved stillingen 22-22 med fem minutter igen.

God dag for Kristiansen

Men Kristina "Mulle" Kristiansen havde en god dag som playmaker.

Hun blev efter kampen kåret til man of the match, og med gode afleveringer, og en rolle som dansk topscorer med seks mål, førte hun de danske mestre mod triumf.

Mod slutningen af kampen var det rumænernes tur til at opleve en scoringskrise, og det udnyttede de danske mestre.

Med to minutter tilbage af kampen var Nykøbing Falster igen foran med to mål, og stemningen i hallen var på kogepunktet.

I det sidste minut lukkede og slukkede Angelica Wallén kampen, da hun scorede sit andet mål i kampen til 25-22, hvilket blev kampens resultat.